சுகவனேஸ்வரர் கோயில் பக்தர்கள், யானையைக் கருணைக்கொலை செய்யும் முடிவை அதிர்ச்சியோடு எதிர்கொண்டார்கள். முறையாக கவனிக்கப்படாத காரணத்தால்தான் இந்த நிலைமை வந்தது என்றும், பொக்லைன் யந்திரத்தின் மூலம் எழுப்ப முயன்றதால்தான் அதற்கு அதிகக் காயங்கள் உருவானதாகவும் பக்தர்கள் குற்றம் சாட்டுகிறார்கள். மேலும், கோயில் பணியை மேற்கொண்ட ராஜேஸ்வரி யானையை இயற்கையாகவே சாகவிட வேண்டும் என்றும் கூறுகிறார்கள். அதற்காகச் சிறப்பு வழிபாடுகளையும் மேற்கொண்டார்கள். ஆனால், வேறொரு தரப்பு மக்களோ, இந்த கருணைக்கொலையை வரவேற்றிருக்கிறார்கள். `பக்கவாதம், உடலெங்கும் புண்கள்... என அவஸ்தைப்படும் ராஜேஸ்வரி யானை நிம்மதியாக போய்ச் சேர வேண்டும். இனியும் அது அவஸ்தைப்படுவதைக் காணச் சகிக்கவில்லை’ என்றும், `இதனால் இந்த முடிவைக் கண்ணீரோடு ஏற்றுக்கொள்ளத்தான் வேண்டும்’ என்றும் அவர்கள் கூறுகிறார்கள். அரசுத் தரப்பில், `இதுவரை அளிக்கப்பட்ட எந்தச் சிகிச்சையும் பலனளிக்கவில்லை’ என்று கைவிரித்துவிட்டார்கள். கோரிமேட்டில் உள்ள மையத்தில் பராமரிக்கப்பட்டுவரும் ராஜேஸ்வரி யானைக்கு தற்போது குளூக்கோஸ் மட்டுமே அளிக்கப்படுகிறது.